**NÁRODNÁ RADA SLOVENSKEJ REPUBLIKY**

**VIII. volebné obdobie**

**47**

**NÁVRH**

**na skrátené legislatívne konanie**

**o vládnom návrhu zákona o niektorých opatreniach v pôsobnosti Ministerstva životného prostredia Slovenskej republiky**

**v súvislosti s ochorením COVID-19**

Podľa § 89 ods. 1 zákona č. 350/1996 Z. z. o rokovacom poriadku Národnej rady Slovenskej republiky za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, národná rada sa môže na návrh vlády uzniesť na skrátenom legislatívnom konaní o návrhu zákona.

Na rokovaní vlády Slovenskej republiky bol prerokovaný a schválený návrh na skrátené legislatívne konanie o návrhu zákona o niektorých opatreniach v pôsobnosti Ministerstva životného prostredia Slovenskej republiky v súvislosti s ochorením COVID-19.

Na základe vyhlásenia mimoriadnej situácie uznesením vlády Slovenskej republiky č. 111 z 11. marca 2020 a vyhlásenia núdzového stavu uznesením vlády Slovenskej republiky č. 114 z 15. marca 2020 z dôvodu ochorenia COVID-19 spôsobeným korona vírusom SARS-CoV-2 na území Slovenskej republiky (ďalej len „krízová situácia“) je nevyhnutné upraviť niektoré zákony v pôsobnosti Ministerstva životného prostredia Slovenskej republiky tak, aby sa pri ich aplikácii v čo najväčšej miere znížilo riziko ohrozenia verejného zdravia a zároveň, aby boli čo najmenej dotknuté práva oprávnených subjektov a povinných subjektov pri obmedzenom režime niektorých orgánov verejnej moci v oblasti starostlivosti o životné prostredie.

Opatrenia v návrhu zákona sa zameriavajú predovšetkým na plynutie procesných lehôt ako aj predĺženie lehôt ustanovených v jednotlivých zákonoch. Spravidla ide o doplnenie prechodných ustanovení, teda ustanovení dočasného charakteru.

Návrh zákona upravuje najmä

- plynutie lehôt pre vyhodnocovanie povodňových škôd a zasielanie súhrnných správ o priebehu povodní až po zrušení krízovej situácie a nárok na peňažnú náhradu za obmedzenie vlastníckeho práva alebo užívacieho práva,

- možnosti uplatniť si nárok na náhradu škody spôsobenej určenými živočíchmi a nároku na finančnú náhradu za obmedzenie bežného obhospodarovania až po zrušení krízovej situácie,

- plynutie lehôt v konaniach, v ktorých sa vyžaduje napríklad vykonanie miestnej ohliadky, ústneho pojednávania, nazerania do spisov, nahliadnutia do dokumentácie, verejného prerokovania, prerokovania alebo konzultácie až do zrušenia krízovej situácie,

- plynutie lehôt ustanovených na vydanie rozhodnutí, ktoré neplynú v čase odo dňa účinnosti zákona až do zrušenia krízovej situácie.

Na základe uvedených skutočností z dôvodu ohrozenia verejného zdravia je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrh zákona o niektorých opatreniach v pôsobnosti Ministerstva životného prostredia Slovenskej republiky v súvislosti s ochorením COVID-19.